ARROW โวกำไรทั้งปีทำสถิติใหม่ ลุ้นงานร้อยสายไฟสุวรรณภูมิเฟส 2
ARROW โวกำไรทั้งปีทำสถิติใหม่ ลุ้นงานร้อยสายไฟสุวรรณภูมิเฟส 2
10 มิ.ย. 2559

นายธานินทร์ ตันประวัติ กรรมการผู้จัดการ บริษัท แอร์โรว์ ซินดิเคท จำกัด (มหาชน) หรือ ARROW เปิดเผยว่า บริษัทคาดว่าแนวโน้มผลประกอบการไตรมาส 2/59 รายได้และกำไรสุทธิจะใกล้เคียงกับช่วงไตรมาส 1/59 ที่บริษัทฯมีรายได้ 312.27 ล้านบาท และกำไรสุทธิ 69.92 ล้านบาท แต่จะเติบโตเมื่อเทียบกับช่วงเดียวกันของปีก่อน
ทั้งนี้ บริษัทมั่นใจกำไรทั้งปีจะทำสถิติสูงสุดใหม่ จากปีก่อนที่มีกำไรสุทธิ 245.66 ล้านบาท โดยจะเน้นขายสินค้ามาร์จิ้นสูง และรักษาระดับอัตรากำไรสุทธิไม่ต่ำกว่า 20% ขณะเดียวกันยังมั่นใจว่ารายได้ปีนี้จะไม่ต่ำกว่า 1.4 พันล้านบาท เนื่องจากบริษัฯมีงานในมือ (Backlog) สูงถึง 240 ล้านบาท และมั่นใจว่าส่วนแบ่งตลาด (มาร์เก็ตแชร์) ท่อร้อยสายไฟภายในประเทศจะสูงขึ้นแตะ 65% จากปีก่อนที่ 55% ซึ่งยังเน้นเจาะตลาดกลุ่มลูกค้าเดิมเป็นหลัก
 
นอกจากนี้ บริษัทเตรียมเข้าร่วมประมูลงานสนามบินสุวรรณภูมิ เฟส 2 ในเดือน ก.ค. นี้ โดยเฉพาะในส่วนของงานท่อร้อยสายไฟที่คาดว่าจะมีมูลค่ามากกว่ารถไฟฟ้าสองสายรวมกัน โดยมูลค่างานท่อร้อยสายไฟของรถไฟฟ้าอยู่ที่ราว 40-50 ล้านบาท/สาย ซึ่งบริษัทฯค่อนข้างมั่นใจว่าจะได้งานดังกล่าว
ในส่วนของงานนำสายไฟฟ้าลงดินเส้น นราธิวาสราชนครินทร์-ถ.พระราม 4 จากการไฟฟ้านครหลวง ปัจจุบันบริษัทฯได้ยื่นซองเพื่อเข้าคดเลือกผู้มีสิทธิในการเข้าประมูล โดยคาดว่าจะเริ่มประมูลได้ในช่วงไตรมาส 3/59 นี้ มูลค่าราว 70 ล้านบาท ซึ่งบริษัทฯค่อนข้างมั่นใจว่าจะได้รับงาน
 
 
 
 